钦定古今图书集成/理学汇编/学行典/第175卷 > 沈寿民
## 钦定古今图书集成/理学汇编/学行典/第175卷 > 沈寿民

按《宣城县志》：“沈寿民，字眉生，耕岩其号也。曾祖宠，以
理学名家，寿民世其学，髫年负性严毅，不妄言笑。其
为文深入理窟，而出之清真。崇祯初，蔡国用督学上
江，赏拔冠童科，补弟子员，试辄高等。博通经史，旁搜
广采，群书无不淹贯。善为古文辞，四方造请，碑铭序
记日踵门，悉援笔疾应之，人奉为琬琰也。崇祯丙子”，
巡抚张国维以贤良方正特荐，征赴阙下，即抗疏劾
大司马杨嗣昌夺情误国，疏凡三上，不报。拂衣归，筑
别业姑山之麓，耕读其中。四方名流学士，不远千里，
咸称“耕岩先生”，争来学焉。亡何，党人祸作，挈家避地
兰溪，贫益甚。兰溪令闻之，致百金馈，贮壁间，欲返之，
三年尘封未尝一发视也。溧阳相陈名夏专书招致，
并不启函，对其使焚之。乙未还家，田园半割。或请直，
曰：“身既隐矣，焉用直为？”足迹不履城市者三十馀年，
卜筑湖之北山，避人愈深，其名愈著。有显贵当事者
过从，皆谢绝勿与交。若韦布后起者，咨德考业，终无
虚日。乙卯五月属疾，门人侍，呼笔使书曰：“以此心还
天地，以此身还父母，以此学还孔孟。”语毕卒，年六十
有九。学者私谥贞文。所著《姑山遗集》及《闲道录》若干
卷。